洞庭献新橘赋（以湖海清和远人修贡为韵）
何频瑜 (Tang)
洞庭之远兮。亘全楚而连巨吴。路悠悠以穷塞。波淼淼而平湖。远国之奥壤。中华之外区。风土所宜兮四方各异。珍果斯出兮诸夏或无。至于白商谢。元律改。风落瑶林。寒生穷海。枇杷落而将尽。荔枝摘而不待。然后浮香外散。美味中成。照斜晖而金色。带晚润而霜清。圆甚垂珠。琪树方而孰可。味能适口。玉果比而全轻。在禹贡非他。于周制则𨙻。充厥包于林下。发使者于江沱。襄橙不得而杂。楚柚不得而和。所献者皆叹其美。所贵者不以其多。岁峥嵘而已晚。路崎岖而自远。齐万物以坌入。离本枝而不返。其价可重。其味可珍。固绿蒂而未变。施素锦而犹新。若夕发于南国。已朝奉于北辰。匪雕饰以自媚。实羽翼以因人。献芹者既非其匹敌。献桃者何足以等伦。岂比夫江北则枳。江陵则洲。随楂梨而莫遂。备职贡而无由。同硕果而已矣。望君门兮阻修。美哉。植物斯多。结实者众。斯橘也。栽则隔乎淮浦。生则主乎云梦。独专美于当今。及岁时而入贡。